b'\n_START_ARTICLE_\nNag\xc5\xb3 lakas\n_START_PARAGRAPH_\nNag\xc5\xb3 lakas\xc2\xa0\xe2\x80\x93 kosmetikos priemon\xc4\x97, kuria padengiami rank\xc5\xb3 ir (re\xc4\x8diau) koj\xc5\xb3 nagai. Naudojamas tiek estetiniais, tiek nag\xc5\xb3 apsaugos sumetimais. Lakai b\xc5\xabna tiek spalvoti, tiek bespalviai (pastarieji skirti nago apsaugai nuo skilin\xc4\x97jimo bei suteikia blizges\xc4\xaf), taip pat su \xc4\xafvairiais blizgesiais._NEWLINE_Nag\xc5\xb3 lak\xc4\x85 sudaro 4 pagrindiniai ingredientai: polimerai, tirpikliai, plastifikatoriai ir pigmentai. Polimerus sudaro nitroceliulioz\xc4\x97s produktai, pavyzd\xc5\xbeiui, celiulioz\xc4\x97s acetobutiratas, j\xc5\xb3 d\xc4\x97ka susidaro lako pl\xc4\x97vel\xc4\x97. Tirpikliai leid\xc5\xbeia lakui u\xc5\xbestingti\xc2\xa0\xe2\x80\x93 juos sudaro etilacetatas ir butilacetatas (nuo j\xc5\xb3 kyla b\xc5\xabdingas nag\xc5\xb3 lako kvapas), taip pat propan-2-nolis, dimetikonas ir kt. Plastifikatoriai suteikia lakui elastingum\xc4\x85 ir skaidrum\xc4\x85\xc2\xa0\xe2\x80\x93 \xc4\xaf j\xc5\xb3 sud\xc4\x97t\xc4\xaf da\xc5\xbeniausiai \xc4\xafeina dibutilftalatas ir kamparas. Pigmentai skirti suteikti lakui spalv\xc4\x85 ir gaminami i\xc5\xa1 \xc4\xafvairiausi\xc5\xb3 med\xc5\xbeiag\xc5\xb3 (\xc5\xbe\xc4\x97ru\xc4\x8dio, silikat\xc5\xb3, titano dioksido, citrin\xc5\xb3 r\xc5\xabg\xc5\xa1ties ir kt.). Lakas pa\xc5\xa1alinamas specialiu organiniu valikliu, kurio pagrind\xc4\x85 sudaro acetonas._NEWLINE_N\xc4\x97ra tiksliai \xc5\xbeinoma, kur ir kada prad\xc4\x97ti da\xc5\xbeyti nagai, bet tokios tradicijos b\xc5\xabta ne vienoje kult\xc5\xabroje. Ming\xc5\xb3 imperijos laikais tarp auk\xc5\xa1tuomen\xc4\x97s vyr\xc5\xb3 ir moter\xc5\xb3 buvo populiaru auginti ilgus nagus ir juos da\xc5\xbeyti. Manoma, kad nagus da\xc5\xbe\xc4\x97 ir senov\xc4\x97s egiptie\xc4\x8diai, rom\xc4\x97nai, inkai. Vakar\xc5\xb3 pasaulyje \xc5\xa1i mada paplito nuo XIX a., o nuo 1920\xc2\xa0m. prad\xc4\x97ta automatizuota nag\xc5\xb3 lako gamyba. Nagus lakuojasi daugiausia moterys (tradici\xc5\xa1kai raudona, rausva spalvomis, nors dabar tampa populiarios \xc4\xafvairios spalvos). Tamsiomis spalvomis nagus neretai lakuoja \xc4\xafvairi\xc5\xb3 subkult\xc5\xabr\xc5\xb3 (got\xc5\xb3, emo) atstovai\xc2\xa0\xe2\x80\x93 tiek vyrai, tiek moterys.'